Ministrstvo za delo, družino,

socialne zadeve in enake možnosti

[gp.mdssz@gov.si](mailto:gp.mdssz@gov.si)

Številka: 090-78/2020/6

Datum: 21. 9. 2020

Zadeva: Postopek ugotavljanja okoliščin v zvezi z domnevnim nadlegovanjem oziroma

trpinčenjem – vpogled v spis

Zveza: vaš dopis št. 10020-2/2020 z dne 18. 8. 2020

**Spoštovani,**

na Ministrstvo za javno upravo ste dne 18. 8. 2020 posredovali dopis št. 10020-2/2020, v katerem ste zaprosili za pojasnila /usmeritve, kako naj postopate glede konkretne zahteve javne uslužbenke za vpogled v dokumentacijo končanega postopka za ugotovitev okoliščin v zvezi z domnevnim trpinčenjem na delovnem mestu. Pri tem navajate določbe Zakona o dostopu do informacij javnega značaja (v nadaljnjem besedilu: ZDIJZ)[[1]](#footnote-1) in Uredbe o ukrepih za varovanje dostojanstva zaposlenih v organih državne uprave (v nadaljnjem besedilu: Uredba)[[2]](#footnote-2).

Zakonsko podlago za vodenje evidence pri delodajalcu predstavljajo določbe Zakona o delovnih razmerjih (v nadaljnjem besedilu: ZDR-1)[[3]](#footnote-3), Zakona o javnih uslužbencih (v nadaljnjem besedilu: ZJU)[[4]](#footnote-4), Zakona o varstvu osebnih podatkov (v nadaljnjem besedilu: ZVOP)[[5]](#footnote-5) in Zakona o evidencah na področju dela in socialne varnosti[[6]](#footnote-6). Delodajalec obdeluje osebne podatkov, ki so potrebni za odločanje o posameznih pravicah ali obveznostih delavca, in podatke, ki so potrebni (in primerni) zaradi uresničevanja pravic in obveznosti tako delavca kot tudi delodajalca. Tudi pri izvajanju Uredbe nastajajo dokumenti (obvestilu delavca, zapisnik komisije, obveščanje delavca o aktivnostih, ki sledijo njenemu obvestilu ter odločitev predstojnika), ki so zaradi svoje narave tudi del evidence delodajalca (personalne mape).

Obveznost delodajalca je da varuje in spoštuje delavčevo osebnost ter upošteva in ščiti delavčevo zasebnost.[[7]](#footnote-7) Osebni podatki delavca se lahko zbirajo, obdelujejo, porabljajo in posredujejo tretjim osebam, če je to določeno z ZDR-1 ali drugim zakonom ali če je to potrebno zaradi uresničevanja pravic in obveznosti iz delovnega razmerja ali v zvezi z delovnim razmerjem.[[8]](#footnote-8)

V skladu s 15. členom Splošne uredbe o varstvu osebnih podatkov[[9]](#footnote-9) mora upravljavec osebnih podatkov (v konkretnem primeru delodajalec) posamezniku (delavcu) omogočiti vpogled v osebne podatke, ki so vsebovani v zbirki osebnih podatkov (personalni mapi) in se nanašajo nanj, ter njihovo prepisovanje ali kopiranje.

Glede na navedeno torej delodajalec lahko zbira in hrani v personalni mapi javnega uslužbenca tiste osebne podatke, ki so taksativno našteti v zakonu, ali ker je zbiranje in drugačna obdelava osebnih podatkov potrebna zaradi uresničevanja pravic in obveznosti iz delovnega razmerja ali v zvezi z delovnim razmerjem. Javni uslužbenec pa ima na podlagi Splošne uredbe o varstvu osebnih podatkov pravico do vpogleda v osebne podatke, vsebovane v personalni mapi, in do njihovega prepisovanja ali kopiranja. Javni uslužbenec lahko pridobi iz kadrovske evidence podatke, ki se nanašajo nanj tudi na podlagi 50. člena ZJU. Tudi Uredba v četrtem odstavku 9. člena določa, da oseba z izkušnjo spolnega in drugega nadlegovanja ali trpinčenja mora biti ves čas obveščena o aktivnostih, ki sledijo njenemu obvestilu.

Glede dodatnega vprašanja, ali je zahtevo za vpogled v dokumentacijo postopka na ugotovitev okoliščin v zvezi z domnevnim nadlegovanjem oziroma trpinčenjem na delovnem mestu bolj pravilno obravnavati v skladu z 82. členom Zakona o splošnem upravnem postopku (v nadaljevanju: ZUP)[[10]](#footnote-10) pa pojasnjujemo, da 2. člen ZUP določa, da je upravna zadeva odločanje o pravici, obveznosti ali pravni koristi fizične ali pravne osebe oziroma druge stranke na področju upravnega prava in da se šteje, da gre za upravno zadevo, če je s predpisom določeno, da organ v neki zadevi vodi upravni postopek, odloča v upravnem postopku ali izda upravno odločbo oziroma, če to zaradi varstva javnega interesa izhaja iz narave zadeve. Upoštevaje navedeno ter predpise, ki urejajo nadlegovanje in trpinčenje na delovnem mestu menimo, da pri prijavi nadlegovanja ne gre za upravno zadevo. Hkrati tudi menimo, da v kolikor se postopek prijave nadlegovanja zaposlenega javnega uslužbenca v okviru MDDSZ ni vodil v skladu z načelom kontradiktornosti, ki izhaja iz Zakona o pravdnem postopku[[11]](#footnote-11), bi se v zadevi vpogleda zaposlenega v dokumentacijo za ugotovitev okoliščin v zvezi z domnevnim nadlegovanjem oziroma trpinčenjem na delovnem mestu lahko smiselno uporabila določba 82. člena ZUP.

V zvezi z vprašanji, ki se nanašajo na uporabo ZDIJZ pojasnjujemo da ZDIJZ za **organe**določa, da je informacija javnega značaja **vsak dokument, s katerim ta razpolaga.** To velja tako za tiste dokumente, ki jih je organ izdelal sam, kot tiste, ki so nastali v sodelovanju z drugim organom ali jih je pridobil od drugih oseb. Lahko je dokument, zadeva, dosje, register, evidenca ali dokumentarno gradivo. Pri tem je treba slediti namenu ZDIJZ, ki je zagotoviti javnost in odprtost delovanja organov ter omogočiti uresničevanje pravice fizičnih in pravnih oseb, da pridobijo informacije javnega značaja. Za uresničevanje namena zakona si morajo organi prizadevati, da dosežejo čim večjo obveščenost javnosti o svojem delovanju.

Iz določb prvega in tretjega odstavka 6. člena ZDIJZ izhaja, da je mogoče zavrniti zahtevo prosilca s katero zahteva osebni podatek, katerega razkritje bi pomenilo kršitev varstva osebnih podatkov v skladu z zakonom, ki ureja varstvo osebnih podatkov, razen če gre za podatke, povezane z opravljanjem javne funkcije ali delovnega razmerja javnega uslužbenca.

Po našem mnenju je treba besedno zvezo »delovno razmerje javnega uslužbenca« razlagati ozko, in sicer tako, da so vsi ti osebni podatki lahko prosto dostopna informacija javnega značaja le, če prosilec izkaže, da za razkritje prevlada interes javnosti ali če javnost osebnega podatka določa neki drugi zakon. Pri presoji javne dostopnosti do osebnih podatkov, ko opravljanje delovnega razmerja javnega uslužbenca ali funkcionarja ni povezano z osnovnim namenom ZDIJZ (preglednost dela javnega sektorja, nadzor javnosti nad delom javnih uslužbencev), je po našem mnenju treba uporabiti ustavnopravni test sorazmernosti.

V primeru, da dokument ali njegov del le delno vsebuje informacije iz 5.a ali 6. člena ZDIJZ in jih je mogoče izločiti iz dokumenta ne da bi to ogrozilo njihovo zaupnost, pooblaščena oseba organa izloči te informacije iz dokumenta (npr. anonimizacija) ter seznani prosilca z vsebino oziroma mu omogoči ponovno uporabo preostalega dela dokumenta[[12]](#footnote-12).

V tem delu želimo opozoriti, da o anonimizaciji govorimo takrat, ko javnosti posredujemo takšne informacije, ki niso povezane z določenim ali določljivim posameznikom, ali posredujemo osebne podatke, ki so bili anonimizirani na tak način, da posameznik, na katerega se nanašajo osebni podatki, ni ali ni več določljiv. Zgodi se lahko, da je v dokumentu toliko različnih »osebnih« podatkov in opisov, na primer o življenju nekega posameznika, da delni dostop izgubi smisel, saj bi bila oseba tudi brez identifikacijskih podatkov v določenem okolju, kjer osebo sicer poznajo, določljiva, če ne bi zakrili še drugih osebnih podatkov, ki kažejo na neke specifične lastnosti posameznika. Torej zahtevani dokument opisujejo življenjske specifične situacije fizičnih oseb ter da gre za tolikšno vsebnost in koncentracijo varovanih osebnih podatkov, da bi že razkritje delov dokumentov ogrozilo zaupnost vsebovanih podatkov. V navedenem primeru ni mogoče uporabiti instituta delnega dostopa iz 7. člena ZDIJZ, saj informacij, ki predstavljajo izjemo od prostega dostopa ni bilo mogoče izločiti iz dokumenta, ne da bi to ogrozilo njihovo zaupnost.

Upamo, da smo s navedenim neobveznim pravnim mnenjem podali jasen in celovit odgovor na vaše vprašanje, ki bo omogočilo lažjo subsumpcijo vam znanih dejstev pod ustrezno pravno normo.

Lep pozdrav,

Pripravil: Urška Gorenc, univ. dipl. prav.

Ciril Repnik vodja službe po pooblastilu

sekretar

Poslati:

- naslovniku po E-pošti: [gp.mdssz@gov.si](mailto:gp.mdssz@gov.si)

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in

   [7/18](http://www.uradni-list.si/1/objava.jsp?sop=2018-01-0275). [↑](#footnote-ref-1)
2. Uradni list RS, št. [36/09](http://www.uradni-list.si/1/objava.jsp?sop=2009-01-1705) in [21/13](http://www.uradni-list.si/1/objava.jsp?sop=2013-01-0784) – ZDR-1). [↑](#footnote-ref-2)
3. Uradni list RS, št. [21/13](http://www.uradni-list.si/1/objava.jsp?sop=2013-01-0784), [78/13 – popr.](http://www.uradni-list.si/1/objava.jsp?sop=2013-21-2826), [47/15](http://www.uradni-list.si/1/objava.jsp?sop=2015-01-1930) – ZZSDT, [33/16](http://www.uradni-list.si/1/objava.jsp?sop=2016-01-1428) – PZ-F, [52/16](http://www.uradni-list.si/1/objava.jsp?sop=2016-01-2296), [15/17](http://www.uradni-list.si/1/objava.jsp?sop=2017-01-0741) – odl. US, [22/19](http://www.uradni-list.si/1/objava.jsp?sop=2019-01-0914) – ZPosS in

   [81/19](http://www.uradni-list.si/1/objava.jsp?sop=2019-01-3722). [↑](#footnote-ref-3)
4. Uradni list RS, št. [63/07](http://www.uradni-list.si/1/objava.jsp?sop=2007-01-3411) – uradno prečiščeno besedilo, [65/08](http://www.uradni-list.si/1/objava.jsp?sop=2008-01-2817), [69/08](http://www.uradni-list.si/1/objava.jsp?sop=2008-01-3014) – ZTFI-A, [69/08](http://www.uradni-list.si/1/objava.jsp?sop=2008-01-3015) – ZZavar-E in [40/12](http://www.uradni-list.si/1/objava.jsp?sop=2012-01-1700) – ZUJF. [↑](#footnote-ref-4)
5. Uradni list RS, št. [94/07](http://www.uradni-list.si/1/objava.jsp?sop=2007-01-4690) – uradno prečiščeno besedilo. [↑](#footnote-ref-5)
6. Uradni list RS, št. [40/06](http://www.uradni-list.si/1/objava.jsp?sop=2006-01-1768). [↑](#footnote-ref-6)
7. 46. člen ZDR-1. [↑](#footnote-ref-7)
8. 48. člen ZDR-1. [↑](#footnote-ref-8)
9. Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi

   osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o

   varstvu podatkov), UL L 119, 04.05.2016, str. 1-88 in Popravek Uredbe (EU) 2016/679 Evropskega parlamenta in

   Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih

   podatkov ter o razveljavitvi Direktive 95/46/ES (Splošna uredba o varstvu podatkov) (UL L 119, 4.5.2016), UL L 127,

   23.05.2018, str. 2-13. [↑](#footnote-ref-9)
10. Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10 in 82/13. [↑](#footnote-ref-10)
11. Uradni list RS, št. 73/07 – uradno prečiščeno besedilo, 45/08 – ZArbit, 45/08, 111/08 – odl. US, 57/09 – odl. US,

    12/10 – odl. US, 50/10 – odl. US, 107/10 – odl. US, 75/12 – odl. US, 40/13 – odl. US, 92/13 – odl. US, 10/14 – odl.

    US, 48/15 – odl. US, 6/17 – odl. US, 10/17, 16/19 – ZNP-1 in 70/19 – odl. US. [↑](#footnote-ref-11)
12. 7. člen ZDIJZ. [↑](#footnote-ref-12)